Најмалку 19 загинати во напад во Пакистан
Неколку деца меѓу жртвите на самоубиствениот напад со автомобил-бомба.
Меѓу загинатите се и деветмина полицајци. Најмалку 19 лица загинале, од кои неколку деца, а над 40-тина се повредени во самоубиствен напад со автомобил-бомба врз полициска станица понеделникот во северозападен Пакистан, соопштија властите. Меѓу загинатите се и деветмина полицајци. Напаѓачот удрил во училишно комби пред да го насочи во полициската станица во градот Лаки Марват во покраината Кајбер Пактунква. Местото е во близина на племенската област Северен Вазиристан, што е засолниште на Ал-Каида и Талебан. Засега никој не презеде одговорност за нападот. Полициската станица е целосно уништена во експлозијата, како и најмалку една од околните згради. Спасувачите трагаат по преживеани во урнатините. Минатата недела во напад на бомбаш-самоубиец загинаа најмалку 65 лица во југозападниот град Куета. Тој напад се случи само три дена откако тројца напаѓачи-самоубијци усмртија 31 лице и повредија стотици за време на погребна церемонија на муслимани-шиити во Лахоре. Пакистанскиот Талебан презеде одговорност за нападот.